اوشفت ياهو الي وياهو العليه
شفت كلشي ابحياتي اشكال والوان
وحملت اهموم واهات او اذيه
لگيت گلوب ما مسها الزعل يوم
ولگيت عقول متحجره اوغبيه
غشّاني الوكت بشعيط ومعيط
ما انه ادري الاصابع مو سويه
تيهت الرسن والدنيه مركاض
وكت خوف اوشظيه اتطگ شظيه
افوجن بالصبر وتناوش الراگ
واچلّب بالصخر بثنين اديه
اصدّك وامسح ادموع التماسيح
ورد اضحك چذب والبيه بيه
العمر جام اوزماني ايشامر احجار
وحياتك موش كسرت مزهريه
من كظّك سموم الصيف بچّاك
منو الغيري الوگف وانطاك فيه
گتلك لاتحط بالغربه رجليك
نزيزه الگاع وجدامك رخيه
گتلي العوز يكتل يشده البال
مايعرف فقير اولا خطيه
جاسمتك خبزتي اوگلبي مرتاح
و احن لمسامرك صبح اومسيه
تبللني ابنفط والدنيه شخاط
اعله جدحت عود تلگفني المنيه
اذا يوسف اخوته ابّير ذبّوه
انت انكرت كل معنى الخويه
حسّبتك تجازي الطيب با الطيب
وتگطّر مستحه اوغيره اوحميه
لاگصّتك عرگت وكت العتاب
ولاراو يتني انجوم الثريه
اشلون اتريد اجر الحبل مرتين
وانه ال لادغتني باايدي حيه
عركتنه انكظت والطايح ايگوم
وخل انشوف من بينه الضحيه
احط ترچيه بذنك گبل الوداع
وگبل لاتمشي اوصيك ابوصيه
لاتاخذ حچي اليحچون وجهين
حچي الودّوه الك جابوه اليه
موش انه التحطني ابين نابين
ولانه الگبّعت روحي ابرديه
عمرنه انكتب سينارست واحداث
ومشاهد من قصصنا الواقعيه
انه انطاني المخرج دور جلاد
و الد اعدائي متهوم ابقضيه
اذن من حقي امثل واقع الحال
واكمل كل فصول المسرحيه